Bollingsted  Bollingsted (dansk) eller Bollingstedt (tysk) er en landsby og kommune i det nordlige Tyskland under Slesvig-Flensborg kreds i delstaten Slesvig-Holsten. Byen er beliggende i et skovrigt område ved Bollingsted Å nordvest for Slesvig by i Sydslesvig.  Den nuværende kommune blev dannet 1976 ved en sammenlægning af kommunerne Bollingsted og Gammellund. Kommunen omfatter ud over byerne Bollingsted og Gammellund bebyggelserne Bollingstedlund (tysk "Bollingstedtlund"), Bøgholt ("Beekholt"), Engbro ("Engbrück"), Køså ("Görrisau"), Süderfeld og Vesterskov ("Westerschau"), og samarbejder på administrativt plan med nabokommunerne i Arns Herred kommunefællesskab (Amt Arensharde). Byen Bollingsted blev første gang nævnt 1196, Gammellund 1352.  I kommunen er der flere søer som Mølledammen ("Mühlenteich"), Gammellund Sø ("Gammellunder See") syd for Gammellund og Engbro Sø ("Engbrücksee") nordøst for Engbro. Gammellund Sø grænser i syd til nabokommunen Jydbæk. Øst for Engbrosøen forløber motorvejen A7 (E45), der forbinder Slesvig og Flensborg og der fortsætter nord for den dansk-tyske grænse som Sønderjyske Motorvej. Nord for Bollingsted ligger Bollingsted Mose, i nordøst Hjalm Mose, i øst Bøgmose, i syd Stenholt Skov og i vest Byskov.